钦定古今图书集成/理学汇编/文学典/第240卷 > 徐师曾诗体明辨 > 《横吹》
## 钦定古今图书集成/理学汇编/文学典/第240卷 > 徐师曾诗体明辨 > 《横吹》

按：《横吹》者，军中马上所奏之乐也。自汉张骞入西域，
传其法于西京，唯得《摩诃兜勒》一曲。李延年因更造
新声二十八解。魏晋以来，唯存十曲：一《黄鹄行》，或作
《黄鹤吟》；二《陇头吟》，亦作《陇头水》；三《出关》，四《入关》；五《出
塞》；六《入塞》；七《折杨柳》；八《黄覃子》；九《赤之杨》，十《望行人》。
又有八曲：《关山月》《洛阳道》《长安道》《豪侠行》《梅花落》《紫
骝马》，骢马或作《骢马驱》，又有四曲，《雨雪》《刘生古剑行》
《洛阳公子行》皆后代所加也。世称横吹十五曲。乃于
前十曲中去《出关》《入关》《出塞》《入塞》《黄覃子》《赤之杨》六
曲，而加后《关山月》《洛阳道》《长安道》《豪侠行》《梅花落》《紫
骝马》，《雨雪》《刘生古剑行》《洛阳公子行》十一曲也。今按
诸曲古辞，唯存《出塞》《紫骝马》二曲，梁“鼓角横吹三十
六曲，其二十五曲并亡，唯《企喻》《琅琊王》《钜鹿公主》《紫
骝马》《黄淡思》《地驱乐》《雀劳利》《慕容垂》《陇头流水》九曲
有词。又乐府胡吹旧曲十四篇，其十篇并亡，唯《淳于
王》《东平刘生》《捉搦》三篇有词。又有《隔谷》《折杨柳》《幽州
马客吟》《慕容家自鲁》《企繇谷》《陇头》《高阳王》《乐人》等歌，
皆列于横吹。”愚谓黄《淡思》即《黄覃子》。《陇头流水》即《陇
头水》。《东平刘生》即刘生。《紫骝》《折杨柳》，皆古歌名，后世
因而不改。其他诸曲，则随时命名。至论其词，则《出塞
古词》，已似齐梁间语，而当时拟作者，多流靡丽。《紫骝
马》古词，及《企喻》以下诸曲，又鄙不足观。盖古诗之亡
久矣。

箫为军乐，铙以止鼓。汉铙二十二篇，今存十八篇。魏
缪袭、吴韦昭各改造十二篇，北齐武成帝造二十篇，
后周武帝造十五篇，隋文帝造三篇。唐宪宗元和中，
柳宗元拟造十二篇，大扺仿汉为之。然考汉歌不专
军乐，若《上之回》则巡幸之事也；“上陵”则祭祀之事也。
《艾如张》《巫山高》《钓竿》之属，则又各指其事而言，而概
以军乐，殊不可晓。又《务成》《黄雀》《元云远如期》诸篇，先
儒以为骑吹，而亦列之铙歌，以俟知者。